
	[bookmark: nev]BORDÓS GÁBOR
Környezetgazdálkodási agrármérnöki
BSc, 7. félév
Budapesti Corvinus Egyetem
Kertészettudományi Kar
	






Témavezetők:
	Juhos Katalin
egyetemi tanársegéd, BCE KERTK

	Dr. Pomázi Andrea
egyetemi docens, BCE ÉTK




A biodegradálhatónak jelzett műanyagfóliák lebomlásának vizsgálata talajba ágyazott mintákon

A biológiai úton lebomló műanyagokat az egyre nagyobb mennyiségben képződő, pontosan nem ismert lebomlási idejű, hulladékká válva a környezetet szennyező műanyagtermékek kiváltására fejlesztették ki. Ezen termékek szétesése látható, ám a fragmentek teljes biodegradációja (mineralizáció mikroorganizmusok által) kérdéses. Kísérletem beállítása során arra szerettem volna fényt deríteni, hogy a környezetbe kikerülve nem szélsőséges, aerob körülmények között milyen mértékben bomlanak a hétköznapi életben legelterjedtebb biodegradálhatónak jelzett műanyagzacskók.
Négyféle lebomló polietilén (PE) és egy kukoricakeményítő alapú lebomló PE fóliából (amelyek a rájuk írt tájékoztató szerint komposztálhatók) valamint kétféle le nem bomló PE fóliából 40×40mm-es mintákat vágtam, tömegüket analitikai mérlegen lemértem. Ezeket három különböző közegbe (érett komposztokba és virágföldbe) ágyaztam be három ismétléssel. A kísérlet hat hónapos időtartama alatt a minták tömegcsökkenését mértem havonta (kíméletes mosás és szárítás után). A havi mérésekhez külön edényekbe ágyazott mintákat használtam.
A vizsgálat teljes időtartama alatt a tömegcsökkenés nullától 5,12m/m%-ig terjedt. Az egyes műanyagfajták tömegcsökkenése között szignifikáns eltérés mutatkozott; a kukoricakeményítő alapúnál volt a legjelentősebb, míg a lebomló kis sűrűségű PE-nél a legkisebb mértékű. Az idő függvényében is szignifikáns különbségek mutatkoztak, a vártnak megfelelően az idő előrehaladtával a bomlás mértéke nőtt, ezzel szemben a közegek fajtája nem volt hatással az anyagok lebomlására.
A kísérleti időszak végén elvégeztem a közegek mikrobiológiai jellemzését. A közegek mindegyikénél 107-es nagyságrendű volt a baktériumok és 105-106-os nagyságrendű volt a gombák száma egy gramm talajban. Keményítőbontó mikrobák 105-es nagyságrendben voltak jelen, fokozott amiláz-aktivitást azonban nem mutattak.
A mikrobiológiai eredmények igazolták a lebomláshoz szükséges feltételek meglétét, de a kis tömegcsökkenési adatokból az eredményes statisztikai próbák ellenére sem lehet a jelen kísérletben vizsgált műanyagok biodegradációjára következtetni, avagy lebomlási idejük jóval hosszabb a gyártó által jelzettnél. Vizsgálatomból megállapítható, hogy a ténylegesen lebomló műanyagok elkülönítéséhez további kísérletek szükségesek több műanyagfajtával a valós hulladékkezelési gyakorlat körülményei között, valamint a műanyagokat potenciálisan tápanyag- illetve energiaforrásként hasznosító mikroorganizmusok azonosításához.



